Til Slots- og Kulturstyrelsen H. C. Andersens Boulevard 2 1553 København V Høreforeningen

Blekinge Boulevard 2

2630 Taastrup

Tlf.: +45 3675 4200

mail@hoereforeningen.dk

www.hoereforeningen.dk

Taastrup, den 2. juni 2019

Høreforeningen anerkender det store arbejde med tekstning af dansksprogede programmer, som både Danmarks Radio og TV2 gør, for at Danmarks flere hundredetusinde personer med nedsat hørelse kan få del i de dansksprogede programmer.

Jeg må dog påpege en væsentlig ting i TV2´s tal vedrørende andelen af livetekstede nyhedsprogrammer. Når man læser TV2´s og de regionale TV2s public service redegørelser, så får man indtryk af, at livetekstningerne er helt fejlfrie og at vi hørehæmmede seere får optimal udbytte af disse.

TV2 skriver nemlig, at af de førstegangsudsendte, tekstede timer udgjorde livetekstning af nyhedsudsendelser, Go´Morgen Danmark, Go´aften Danmark en meget stor andel – nemlig 1626 timer, svarende til over 80 % af de tekstede danske førstegangsudsendelser. Det kan jeg ikke helt få til at hænge sammen med mine beregninger, som viser omkring 40 %. Desværre står der ingen steder noget som helst om, at især live-tekstningerne af nyhedsudsendelser og Go Morgen Danmark samt Go´aften Danmark er meget ofte fyldt med fejl, så man ikke får særlig meget ud af udsendelserne. Jeg har hørt det fra mange og er selv en af dem, der ikke følger med i disse nyhedsudsendelser, fordi det er blevet for så stort et irritationsmoment med fejltekstede nyhedsudsendelser.

Jeg ved, at TV2 gør, hvad de kan for at forbedre live-tekstninger på nyhedsudsendelserne, men jeg mener, at det ville være langt bedre, hvis de brugte samme metode som Danmarks Radio gør: Skrivetolke.

En anden ting, som også ville have været godt at få med i public serviceredegørelsen er omtalen af TV2´s streamingstjeneste TV2 Play, som ofte kan bruges til at genudsende TV2´s dansksprogede programmer med undertekster. Det lykkedes TV2 Play at få implementeret muligheden for at kunne genudsende deres dansksprogede programmer fra marts 2018 efter flere års gentagne henvendelser fra Høreforeningens side. I den nugældende public servicekontrakt for 2019-2023 er TV2 Play forpligtet til at vise alle tidligere fremviste dansksprogede TV-udsendelser, som har været vist i TV2 med undertekster.

Med venlig hilsen

Leon Otto Carlsen

Formand for Høreforeningens Tilgængelighedsudvalg